Svend Heiselberg (V), 1997-11-25:
Nu er jeg jo i den situation, at jeg var det eneste folketingsmedlem, der gad deltage i mødet i Sammenslutningen af Danske Havne.
Alle andre blev væk.
Og derfor gav jeg selvfølgelig udtryk for de synspunkter, jeg havde.
Jeg stiller mig ikke bare op her i Folketingssalen, når fjernsynet og alt andet kan være til stede, og fortæller, hvor meget godt jeg gerne vil gøre.
Jeg forsøgte realistisk at fortælle og beskrive, hvordan udviklingen har været, og hvad jeg troede på.
Vi synes jo alle sammen, at det er godt, at der kommer mere transport over på skibene, men vi skal også passe på, at vi ikke bilder befolkningen noget ind, som vi godt ved der overhovedet ikke er økonomi i.
Planerne for havnenes fremtid skal naturligvis stå i forhold til den besejling, der er af havnene.
Og den 26. marts 1996 havde vi en debat om stort set de samme emner, og i den dagsorden, der fulgte, forpligtede man regeringen til at igangsætte yderligere arbejde i forbindelse med de problemer, der er relateret til transport.
Og det er selvfølgelig meget vigtigt, at vi engang imellem får en debat, for at vi kan finde ud af, om der er interesse for at sætte mere gang i skibstrafikken, men vi må jo også konstatere, at siden vi i marts 1996 havde den sidste debat, er der ikke sket ret meget.
Ministeren nævnte strategiplanen »Dør til dør«, men den plan ligger vel godt gemt i skuffen, for jeg mener ikke, at vi kan registrere, at der er sket en ret stor udvikling på området.
Men jeg ved, at regeringen arbejder med nogle tanker om at kommunalisere nogle af statshavnene - hvis man kan kalde det sådan - altså en model, som ligner den, der blev brugt i forbindelse med amternes overtagelse af statsvejene, og når vi kommer så langt, at vi skal til at behandle det forslag, så må vi jo se på, om det er noget, som er fornuftigt.
Jeg tror, vi alle ønsker mere søtransport og flere havneudvidelser, hvis der er behov derfor, men vi skal jo også være realistiske, for erhvervslivet bruger jo det transportmiddel, som er hurtigst, billigst og mest effektivt, og her må vi jo nok konstatere, at når det drejer sig om den indenlandske søtransport, er geografien i Danmark således, at det ikke er særlig lønsomt at transportere med skib. Men det forholder sig jo helt anderledes, når man internationalt transporterer gods, og der ser vi også, at dér bliver to tredjedele af vores godsmængde transporteret ad søvejen.
Vi er fra Venstres side positive over for at finde økonomi til at bruge søfarten mere.
Det er vi også af miljømæssige hensyn, men vi erkender, at der er nogle økonomiske problemer forbundet med det.
Jeg kunne også godt forestille mig, at dele af erhvervslivet ville føle, at det ville være at sinke udviklingen, hvis det var sådan, at man eksempelvis i Aalborg skulle til at transportere cement - ja, det ved jeg ikke om de gør længere - til Lemvig med skib.
Det er nok ikke en transportform, som man kunne finde på at bruge længere, men det har man jo gjort i sin tid. Så kan man også stille spørgsmål om, hvor mange subsidier man skal pumpe i søtransporten.
Der er mange kommuner, som har store udgifter til havnevedligeholdelse, og dér bør vi måske forsøge, om vi kan være mere behjælpelige, end vi tidligere har været.